CELEX: 32020D0753
Language: el
Date: 2020-03-30 00:00:00
Title: Απόφαση (ΕΕ) 2020/753 του Συμβουλίου, της 30ής Μαρτίου 2020, σχετικά με τη σύναψη της συμφωνίας ελεύθερων συναλλαγών μεταξύ της Ευρωπαϊκής Ένωσης και της Σοσιαλιστικής Δημοκρατίας του Βιετνάμ

12.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 186/1
               
            
         ΑΠΟΦΑΣΗ (ΕΕ) 2020/753 ΤΟΥ ΣΥΜΒΟΥΛΙΟΥ
         της 30ής Μαρτίου 2020
         σχετικά με τη σύναψη της συμφωνίας ελεύθερων συναλλαγών μεταξύ της Ευρωπαϊκής Ένωσης και της Σοσιαλιστικής Δημοκρατίας του Βιετνάμ
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το το άρθρο 91 παράγραφος 1, το άρθρο 100 παράγραφος 2 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 6 στοιχείο α) σημείο v) και άρθρο 218 παράγραφος 7,
         Έχοντας υπόψη την πρόταση της Ευρωπαϊκής Επιτροπής,
         Έχοντας υπόψη την έγκριση του Ευρωπαϊκού Κοινοβουλίου (1),
         Εκτιμώντας τα ακόλουθα:
         
                     (1)
                  
                  
                     Σύμφωνα με την απόφαση (ΕΕ) 2019/1121 του Συμβουλίου (2), η συμφωνία ελεύθερων συναλλαγών μεταξύ της Ευρωπαϊκής Ένωσης και της Σοσιαλιστικής Δημοκρατίας του Βιετνάμ («συμφωνία») υπεγράφη στις 30 Ιουνίου 2019, με την επιφύλαξη μεταγενέστερης σύναψής της.
                  
               
                     (2)
                  
                  
                     Σύμφωνα με το άρθρο 218 παράγραφος 7 της Συνθήκης, είναι σκόπιμο να εξουσιοδοτηθεί η Επιτροπή να εγκρίνει εξ ονόματος της Ένωσης, μετά από διαβούλευση με την ειδική επιτροπή που ορίζεται από το Συμβούλιο σύμφωνα με το άρθρο 207 παράγραφος 3 της Συνθήκης, ορισμένες τροποποιήσεις της συμφωνίας οι οποίες πρέπει να θεσπισθούν με απλοποιημένη διαδικασία σύμφωνα με το άρθρο 9.20 της συμφωνίας ή όσον αφορά τον κατάλογο των φορέων στα τμήματα Α έως Γ των παραρτημάτων 9-Α και 9-Β της συμφωνίας, από την επιτροπή επενδύσεων, υπηρεσιών, ηλεκτρονικού εμπορίου και δημόσιων συμβάσεων, δυνάμει του άρθρου 9.23 της συμφωνίας.
                  
               
                     (3)
                  
                  
                     Σύμφωνα με το άρθρο της 17.20 της συμφωνίας, καμία διάταξη της συμφωνίας δεν μπορεί να ερμηνευθεί ως απονέμουσα δικαιώματα ή επιβάλλουσα υποχρεώσεις σε πρόσωπα, πλην εκείνων που δημιουργούνται μεταξύ των μερών βάσει του δημόσιου διεθνούς δικαίου.
                  
               
                     (4)
                  
                  
                     Η συμφωνία θα πρέπει να εγκριθεί εξ ονόματος της Ένωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η συμφωνία ελεύθερων συναλλαγών μεταξύ της Ευρωπαϊκής Ένωσης και της Σοσιαλιστικής Δημοκρατίας του Βιετνάμ («συμφωνία») εγκρίνεται εξ ονόματος της Ένωσης.
            Το κείμενο της συμφωνίας επισυνάπτεται στην παρούσα απόφαση.
         
         
            Άρθρο 2
            Για τους σκοπούς των άρθρων 9.20 και 9.23 της συμφωνίας, οποιεσδήποτε τροποποιήσεις ή διορθώσεις στα τμήματα Α έως Δ και ΣΤ των παραρτημάτων 9-Α και 9-Β της συμφωνίας εγκρίνονται από την Επιτροπή, εξ ονόματος της Ένωσης, μετά από διαβούλευση με την ειδική επιτροπή που ορίζεται από το Συμβούλιο σύμφωνα με το άρθρο 207 παράγραφος 3 της Συνθήκης.
         
         
            Άρθρο 3
            Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 17.16 παράγραφος 2 της συμφωνίας, προκειμένου να εκφραστεί η συναίνεση της Ένωσης να δεσμευθεί από τη συμφωνία (3).
         
         
            Άρθρο 4
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 30 Μαρτίου 2020.
            
               
                  Για το Συμβούλιο
               
               
                  Η Πρόεδρος
               
               A. METELKO-ZGOMBIĆ
            
         
         
            (1)  Έγκριση της 12ης Φεβρουαρίου 2020 (δεν έχει ακόμη δημοσιευθεί στην Επίσημη Εφημερίδα).
         
            (2)  Απόφαση (ΕΕ) 2019/1121 του Συμβουλίου, της 25ης Ιουνίου 2019, σχετικά με την υπογραφή, εξ ονόματος της Ευρωπαϊκής Ένωσης, της συμφωνίας ελεύθερων συναλλαγών μεταξύ της Ευρωπαϊκής Ένωσης και της Σοσιαλιστικής Δημοκρατίας του Βιετνάμ (ΕΕ L 177 της 2.7.2019, σ. 1).
         
            (3)  Η ημερομηνία έναρξης της ισχύος της συμφωνίας δημοσιεύεται στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.